10 ຄົນເສຍຊີວິດ ໃນການໂຈມຕີ ຂະບວນລົດເນໂຕ້ ທີ່ກຸງຄາບູລ
ອາດມີຫຼາຍເຖິງ 10 ຄົນເສຍຊີວິດ ໃນການໂຈມຕີ ຂະບວນລົດທະຫານ ອົງການເນໂຕ້ ຢູ່ອັຟການິສຖານ
ເຈົ້າໜ້າທີ່ອັຟການິສຖານກ່າວວ່າ ການໂຈມຕີດ້ວຍລົດລະເບີດສະລະຊີບຕໍ່ຂະບວນລົດຂອງ ທະຫານຕ່າງປະເທດໃນນະຄອນຫຼວງກາບູລເຮັດໃຫ້ມີຜູ້ເສຍຊີວິດຫຼາຍເຖິງ 10 ຄົນ ເຈົ້າໜ້າທີ່ເວົ້າວ່າ ຜູ້ໂຈມຕີໄດ້ແນເປົ້າໃສ່ລົດບັດຂອງອົງການເນໂຕ້ໃນວັນເສົາມື້ນີ້ທີ່ຄຸ້ມ Da- rulaman ໂຄສົກຂອງກະຊວງພາຍໃນອັຟການິສຖານ ກ່າວວ່າ ພວກເສຍຊີວິດແມ່ນຮວມທັງພົນລະ ເຮືອນ 3 ຄົນແລະຕຳຫຼວດຄົນນຶ່ງ ຖະແຫຼງຂ່າວສະບັບນຶ່ງຂອງອົງການເນໂຕ້ເວົ້າວ່າ ລາຍງານໃນຂັ້ນຕົ້ນສະແດງໃຫ້ເຫັນວ່າ ມີການບາດເຈັບລົ້ມຕາຍຫຼາຍໆຄົນໃນໝູ່ທະຫານເນໂຕ້ແລະທະຫານອັຟການິສຖານ ໃນເຫດຮ້າຍຢູ່ອີກບ່ອນນຶ່ງທາງພາກໃຕ້ອັຟການິສຖານໃນວັນເສົາມື້ນີ້ ອົງການເນໂຕ້ເວົ້າ ວ່າ ທະຫານຂອງຕົນ 2 ຄົນໄດ້ເສຍຊີວິດ ເວລາຄົນຜູ້ນຶ່ງທີ່ແຕ່ງຕົວໃສ່ເຄື່ອງແບບທະຫານ ກອງທັບແຫ່ງຊາດອັຟການິສຖານ ໄດ້ຫັນປາຍປືນ ຍິງໃສ່ທະຫານອັຟການິສຖານແລະກຳ ລັງປະສົມນາໆຊາດ ກຸ່ມພັນທະມິດເນໂຕ້ເວົ້າວ່າ ມືປືນຄົນນີ້ໄດ້ຖືກຂ້າຕາຍຢູ່ໃນເຫດຮ້າຍດັ່ງກ່າວ ຂະນະດຽວກັນເຈົ້າໜ້າທີ່ກ່າວວ່າ ຜູ້ໂຈມຕີສະລະຊີບແມ່ຍິງໃນພາກຕາເວັນອອກອັຟກາ ນິສຖານໄດ້ບີບຄະນວນລະເບີດໃຫ້ແຕກຂຶ້ນຢູ່ນອກຫ້ອງການສືບລັບອັຟການິສຖານໃນ ເຂດທ້ອງຖິ່ນ ເຈົ້າໜ້າທີ່ເວົ້າວ່າແມ່ຍິງຜູ້ນີ້ໄດ້ແນເປົ້າໃນການໂຈມຕີໃສ່ສຳນັກງານຮັກສາຄວາມໝັ້ນຄົງ ແຫ່ງຊາດທີ່ເມືອງ Asadabad ໃນແຂວງ Kunar ໃນວັນເສົາມື້ນີ້ ອົງການຂ່າວຝຣັ່ງລາຍງານວ່າ ມີຍາມ 2 ຄົນໄດ້ຮັບບາດເຈັບໃນການໂຈມຕີດັ່ງກ່າວ